**ስሩዕ ግልጋሎት ኣብያተ ፍርዲ ንምጅማር ዝወፀ መሰጋገሪ ምምሕዳራዊ ትእዛዝ ቑፅሪ 5/2016**

**መእተዊ**

ኣወሃህባ ግልጋሎት ኣብያተ ፍርዲ ብ/ክ/መ/ትግራይ ኣብ መፋርቕ 2012 ዓ.ም ብዝተፈጠረ ለበዳ ሕማም ኮረና ቫይረስ ፣ ስዒቡ ብዝተፈጠረ ኩለመዳያዊ ኵናት (total war) መስካሕኽሒ ሳዕቤናቱን ምኽንያት እናተኣጓጎለን እናተቛረፀን ብምምፅኡ ኣብ ልዕሊ ህዝብን ተገልገልትን ከቢድ ፅዕንቶ ኣሕዲሩ እዩ፡፡

ክሳብ መፋርቕ 2012 ዓ.ም ምሉእ ግልጋሎት ዳይነት ኣብ ምሃብ ዝፀንሓ ኣብያተ ፍርዲ ብ/ክ/መ/ትግራይ ብሰንኪ ዘጋጠመ ለበዳ ሕማም ኮረና ቫይረስ ኣዝዮም ውስናት ኣብ ዝኾኑ ህፁፃት ዋኒናት ግልጋሎት እናሃባ ብምፅናሕ ኣብ ወርሒ ጥቅምቲ 2013 ዓ.ም ብዝተፈጠረ ኵናት ምኽንያት እውን ስሩዕ ግልጋሎት ተቛሪፁ ብምፅሑ ፣ ኣብ ወርሒ ሚያዝያ 2013 ዓ.ም ብዝወፀ ምምሕዳራዊ ትእዛዝ መሰረት ውሱናት መጋባእያታት ብክፋል ግልጋሎት ካብ ምሃብ ወፃኢ ኣብዛሓ መጋባእያታት ሙሉእ ንሙሉእ ግልጋሎት ጠጠው ከብላ ዝተገደዳሉ ኩነት ተፈጢሩ እዩ፡፡

ድሕሪ ሰነ 21/2013 ዓ.ም እውን ምምሕዳራዊ ትእዛዛት ክወፁ ብምግባር ውሱናት ዋኒናት ክተኣናገዱ ተጌሩ እዩ፡፡ ኣብዚ ሐዚ እዋን ድማ ብዝበፅሐ ተፃብኦታት በዘላቅነት ደው ናይ ምባል ስምምዕነት ዝፈጠሮ ተነፃፃሪ ሃዋህው ኣብ ግምት ብምእታው ስሩዕ ግልጋሎት ዳይነት ክጅመር ብምዕላም ንዘለናዮ ሃዋህብ ዝምጥን መሰጋገሪ ምምሕዳራዊ ትእዛዝ ምውፃእ ኣድላዪ ኮይኑ ተረኺቡ ኣሎ፡፡ በዚ መሰረት ላዕለዋይ ቤት ፍርዲ ብ/ክ/መ/ትግራይ ብኣዋጅ ቁፅሪ 332/2012 ዓንቀፅ 28(5) ብዝተዋህቦ ስልጣን መሰረት ዝስዕብ ምምሕዳራዊ ትእዛዝ ኣውፂኡ ኣሎ፡፡

**ዓንቀፅ 1. ሓፂር ርእሲ**

እዚ ምምሕዳራዊ ትእዛዝ ስሩዕ ግልጋሎት ዳይነት ንምጅማር ዝወፀ መሰጋገሪ ምምሕዳራዊ ትእዛዝ ቁፅሪ 5/2016 ተባሂሉ ይጥቐስ፡፡

**ዓንቀፅ 2. ወሰን ተፈፃምነት**

እዚ ምምሕዳራዊ ትእዛዝኣብ ስሩዓት ኣብያተ ፍርድን ከከምኩነታቱ ድማ ንማሕበራዊ ኣብያተ ፍርዲ ተፈፃሚ ይኸውን፡፡

**ዓንቀፅ 3. ግልጋሎት ዝወሃበሎም ዋኒናት**

በዙይ ምምሕዳራዊ ትእዛዝ መሰረት:-

1. ኩሎም ኣብ ከይዲ ዝፀንሑ ይኹኑ ሓደሽቲ ክልላውን ፌደራላውን ቀጥታ ዋኒናት ገበን ፣ ይግበአኒ ገበንን ትእዛዝ ፋይላት ገበንን፣
2. ብዘይካ ኣብዚ ምምሕዳራዊ ትእዛዝ ብግልፂ ግልጋሎት ኣይወሃቦምን ተባሂሎም ዝተኸልከሉ ዋኒናት ኩሎም ኣብ ከይዲ ዝነበሩን ሓደሽትን ክልላዊ ዋኒናት ቀጥታ ፍትሃብሄር ፣ ይግበአኒ ፍትሃብሄር ፣ ኣፈፃፀምን ትእዛዝ ፋይላትን ፍትሃብሄር ፣
3. ዋኒናት ኣፈፃፀም ፌደራል ኮይኖም ናይ ይግበአኒ ከይዲ ዝወድኡ ዋኒናት፣
4. ቅድሚ ሕዳር 1/2013ዓ/ም ኣብ ከይዲ ዝነበሩ ዋኒናት ፌደራልን

ግልጋሎት ዳይነት ክውሃቦም ይግበር፡፡

1. ኣብዚ ዓንቀፅ ኣብ ዝተገለፁ ዋኒናት ኣመልኪቱ ዝቀርብ ዝኾነ መዝገባዊ ጥርዓን ይኹን ግዝያዊ ትእዛዝ ዘድልዮ ዛዕባ ስሩዕ ግልጋሎት ክወሃቦ ይግበር፡፡

**ዓንቀፅ 4. ግልጋሎት ከይተዋሃበሎም ዝፀንሑ ዋኒናት**

1. ኩሎም ናይ ከተማ ገዛን ቦታን ፣ናይ ገፀር መሬትን መጠሻን ኣብ ከይዲ ዝፀንሑ ይኹኑ ሓደሽቲ ዋኒናት ጠጠው ኢሎም ክፀንሑ ይግበር ፡፡
2. ቀጥታ ይኹን ይግበአኒ ፌደራላዊ ዋኒናት ፍትሃብሄር ክሳብ ተለዋጢ ምምሕዳራዊ ትእዛዝ ዝወሃብ ጠጠው ኢሎም ይፀንሑ፡፡
3. ክተኣናገዱ ዝተፈቀደሎም ዋኒናት ፌደራል ናብ ሰበር ክልል ቀሪቦም ከይረአዩ ጠጠው ኢሎም ይፀንሑ፡፡

**ዓንቀፅ 5. እግድ ዝምልከቱ ጥርዓናት**

እግድ ዝምልከት ጥርዓን ግልጋሎት ኣብ ዝወሃቦም ይኹኑ ጠጠው ኣብ ዝበሉ ዋኒናት በቶም ስሩዕ ሕግታት ክተኣናገዱ ይግበር ፡፡

**ዓንቀፅ 6. ግዘ ገደ**ብ

ብምኽንያት ለበዳ ኮረና ቫይረስን ኩለመዳያዊ ኲናትን ካብ መጋቢት 15/2012 ዓ.ም ክሳብ እዚ ምምሕዳራዊ ትእዛዝ ዝፀነዐሉ ግዘ ኣብ ዝነበረ እዋን ብዝወፁ ምምሕዳራዊ ትእዛዛት ካብ ግልጋሎት ኣብያተ ፍርዲ ወፃኢ ኮይኖም ዝነበሩ ዋኒናት ይኹን ግልጋሎት ንክወሃብ ብዝተፈላለዩ ምምሕዳራዊ ትእዛዛት ተፈቒዱሎም ኣብ ዝነበሩ ዋኒናት ዝነበረ ናይ ክሲ መመስረቲ፣ ይግበአኒ መሕተቲ፣ ሰበር ጥርዓን መቕረብን ካልኦት ተመሳሰልቲ መዝገባዊ ጥርዓናትን ግዘ ብይርጋዕ ኣይግደብን፡፡

**ዓንቀፅ 7. ቴምብር ዘድልዮም ዋኒናት**

1. ብቃለ መሓላ ተደጊፎም ዝቐርቡ ጥርዓናት ቴምብር ብሕጋዊ ዋጋ ቴምብር ምጥቃዕ ዕድል ዘለዎም ተገልገልቲ ነቲ ስርዓት ኣማሊኦም ክቐርቡ ኣለዎም፡፡
2. ኣብዚ ዓንቀፅ (1) ዝተገለፀ ድንጋገ ሕልው ኮይኑ ብምኽንያት ኣብ ትግራይ ኣጋጢሙ ዘሎ ሕፅረት ቴምብር እቲ ፀገም ክሳብ ዝፍታሕ ዋጋ ቴምብር ብትእዛዝ ረጅስትራር ወይ ዳይና ናብ መንግስቲ ኣታዊ ምግባሮም ተደጊፉ ምቅራቡ ምስ ተረጋገፀ ግልጋሎት ይወሃብ ፡፡

**ዓንቀፅ 8.** **ተፈፃምነት ዘይብሎም ምምሕዳራዊ ትእዛዛትን ኣሰራርሓታትን**

1. ግልጋሎት ዳይነት ብኽፋል ንምሃብ ዳግም ተማሓይሹ ዝወፀ ምምሕዳራዊ ትእዛዝ ቁፅሪ 04/2015 በዙይ ምምሕዳራዊ ትእዛዝ ተሳዒሩ ኣሎ፡፡
2. ኣብዙይ ምምሕዳራዊ ትእዛዝ ኣብ ዝተሸፈኑ ዋኒናት ዝፃረር ኣሰራርሓ፣ ውሳነ፣ትእዛዝ ወይ ደብዳበ ተፈፃምነት የብሉን፡፡

**ዓንቀፅ 9.** **እዚ ምምሕዳራዊ ትእዛዝ ዝፀንዐሉ ጊዜ**

እዚ ምምሕዳራዊ ትእዛዝ ካብ መስከረም 15/2016 ዓ.ም ጀሚሩ ዝፀንዐ ይኸውን፡፡

ፀጋይ ብርሃነ ገ/ተኽለ (ዶ/ር)